[Video] Só klink Franja du Plessis se ‘Stad van verlange’Franja du Plessis (Foto: Facebook via Franja du Plessis) Franja du Plessis, dogter van die sangeres Juanita du Plessis, het pas haar debuutenkelsnit, “Stad van verlange” en ook die musiekvideo vir dié liedjie uitgereik. Maroela Media het vroeër berig Franja het aandag getrek toe sy ŉ lusmaker van haar eerste musiekvideo op Facebook gedeel het. “Stad van verlange” verskyn op haar album wat later vandeesmaand beskikbaar is. “Vandag het my enkelsnit ‘Stad van verlange’ vir die heel eerste keer op radio gespeel! Ek deel ook vandag die musiekvideo met julle, en hoop rêrig julle hou daarvan. Deel dit asseblief met almal,” het sy op Facebook laat hoor. Die sangeres het al opgetree in konserte soos Afrikaans is groot (2013) en Gospel-skoupsel in Kaapstad (2013). Sy het ook ŉ rol in die Afrikaanse fliek As jy sing vertolk. Sy het een van die liedjies wat in die fliek gehoor word, “In twee geskeur”, spesiaal vir dié fliek geskryf. Sy het ook help skryf aan gewilde liedjies vir haar sangeres-ma, onder meer “Om jou pinkie”, “Kaalvoetkind”, “Aanhou om aan te hou” en “Hou op soek”. Franja se debuutalbum, My verhaal, word 24 Junie uitgereik.